ג'ים ריש

ג'יימס אלרוי "ג'ים" ריש (באנגלית: James Elroy "Jim" Risch; נולד ב-3 במאי 1943) הוא פוליטיקאי ועורך דין אמריקאי המכהן כסנאטור מטעם מדינת איידהו בסנאט של ארצות הברית. הוא היה נציג המחוז ה-21 בסנאט של איידהו בשנים 1974–1988 ולאחר מכן נציג המחוז ה-18 בשנים 1995–2002. ריש נבחר לסנאט של ארצות הברית בעת כהונתו כסגן מושל איידהו. ב-2003 ריש כיהן כסגן מושל איידהו תחת המושל דירק קמפת'ורן. כאשר קמפת'ורן מונה למזכיר הפנים בממשלו של הנשיא ג'ורג' ווקר בוש, ריש נתמנה למשרת מושל איידהו. בקונגרס ה-116 של ארצות הברית ישב ריש בראשות ועדת החוץ של הסנאט. ג'יימס ריש נולד בעיר מילווקי שבויסקונסין. ריש הוא בנם של הלן (לבית לוי) ואלרוי ריש. אביו היה איש צוות של חברת הטלפונים המקומית. אביו היה ממוצא גרמני, ואמו הייתה ממוצא אירי, סקוטי ואנגלי. ריש רכש את השכלתו הגבוהה באוניברסיטת ויסקונסין במילווקי בשנים 1961–1963, ולאחר מכן עבר ללמוד באוניברסיטת איידהו השוכנת בעיר מוסקו. בעת לימודיו באוניברסיטת איידהו, ריש היה חבר באחווה "פאי דלתא ת'טה", אחווה לאומית בארצות הברית. סיים תואר ראשון ביערנות ב-1965 ותואר JD במשפטים ב-1968. ריש נבחר לראשונה לסנאט של איידהו כנציג מחוז אדה ב-1974. הוא כיהן כמנהיג הרוב בסנאט ב-1976 ולאחר כיהן כנשיא הזמני של הסנאט. בתקופת כהונתו הראשונה, זכה ריש למוניטין של "בריון" בשל מאמציו ללחוץ על חבריו הצעירים יותר להצביע בתאום לדעותיו. בשנת 1988 ריש הובס בבחירות לסנאט על ידי פוליטיקאי משורות המפלגה הדמוקרטית, עורך דין בשם בואיס מייק בורקט. תבוסתו הפוליטית השנייה בקריירה שלו הייתה כאשר הפסיד בבחירות לסנאט של איידהו ב-1994 לרוג'ר מדסן. ריש חזר לסנאט של איידהו ב-1995. בשנת 2001, התפטר סגן מושל איידהו מזה 14 שנים, בוץ' אוטר על מנת להתמודד לבית הנבחרים של ארצות הברית. ריש רצה להחליפו בתפקיד, אך לבסוף החליט המושל דירק קמפת'ורן למנות את ג'יימס ריגס לתפקיד סגן המושל. בשנת 2002 ריש הצליח לנצח את ריגס בבחירות למשרת סגן המושל. הוא הושבע לכהונתו הראשונה בתפקיד ב-3 בינואר 2003. ב-26 במאי 2006, ריש נתמנה למושל איידהו כאשר המושל קמפת'ורן התפטר מתפקידו כדי לכהן כמזכיר הפנים של ארצות הברית. ריש השלים את כהונתו של קמפת'ורן כמושל וכיהן בתפקיד זה כשבעה חודשים. כהונתו הסתיימה בינואר 2007. ריש היה צפוי להיבחר בשנת 2006 כמועמדה של המפלגה הרפובליקנית למשרת מושל איידהו. עם זאת, סגן המושל לשעבר וחבר בית הנבחרים, בוץ' אוטר הודיע על מועמדותו לתפקיד בדצמבר 2004, וזכה לתמיכה נרחבת במפלגה הרפובליקנית. בנובמבר 2005 הודיע ריש על כוונתו להיבחר שוב בבחירות למושלות איידהו כסגן מושל איידהו. הוא נבחר ללא התנגדות למועמדות הרפובליקנית למשרת סגן מושל בבחירות המקדימות. תקופת כהונתו של ריש כמושל הסתיימה בינואר 2007 ולאחר מכן הוא חזר לתפקיד סגן המושל. ריש התפטר מתפקידו כסגן המושל על מנת להיות נציגה של איידהו בסנאט של ארצות הברית ב-3 בינואר 2009. בבחירות המקדימות שנערכו במפלגה הרפובליקנית, זכה ריש ברוב של 65.34% (80,743 קולות). ב-4 בנובמבר 2008 התמודד ריש בבחירות לסנאט של ארצות הברית מטעם איידהו, הוא גבר על לארי לארוקו, יריבו מהמפלגה הדמוקרטית וזכה ברוב של 57.7% מכלל הקולות (371,744 קולות). גם בבחירות לסנאט שנערכו ב-2014 ריש זכה ברוב של 65.33% (285,569 קולות) ונבחר לכהונה נוספת בסנאט. במהלך כהונתו בסנאט, כיהן ריש כיושב ראש תת-ועדה לענייני המזרח התיכון של ועדת החוץ של הסנאט. היה יושב ראש ועדת העסקים הקטנים והיזמות של הסנאט של ארצות הברית וכיום הוא חבר ועדת החוץ של הסנאט של ארצות הברית. בבחירות לנשיאות ארצות הברית 2016 אמר ריש כי הוא יצביע עבור דונלד טראמפ אף על פי שהצבעתו תהיה "לא נוחה". ריש נשוי לויקי. הם התחתנו ב-1968 ולהם שלושה ילדים; הוא מתגורר עם רעייתו בחווה חקלאית ליד בויסי ובדירה בוושינגטון הבירה לצורך עבודתו בגבעת הקפיטול. מדיה וקבצים בנושא ג'ים ריש בוויקישיתוף אתר האינטרנט הרשמי של ג'ים ריש (באנגלית) ג'ים ריש, ברשת החברתית פייסבוק ג'ים ריש, ברשת החברתית אקס (טוויטר) ג'ים ריש, סרטונים בערוץ היוטיוב ג'ים ריש, באתר אנציקלופדיה בריטניקה (באנגלית) ג'ים ריש, באתר המדריך הביוגרפי של הקונגרס של ארצות הברית (באנגלית) "risch" "Phi Delta Theta" "College of Forestry, '65 graduates" RISCH, James, באתר המדריך הביוגרפי של הקונגרס של ארצות הברית Election Results 2008, באתר הניו יורק טיימס Risch says he’ll run for re-election to U.S. Senate in 2014 ספרי חינוך של האו"ם במזרח העיר: "משמחת את נפשי זרימת הדם", באתר ynet Sen. Risch says voting for Trump is `distasteful,’ but he’ll do it anyway About Senator Risch of Idaho